Sophie Løhde (V), 2013-11-07:
Lovforslaget her følger op på to mindre bidrag fra evalueringen af kommunalreformen, og vi glæder os da i Venstre over, at netop regeringens eget evalueringsudvalg har været så klar i sin konklusion om kommunalreformen, nemlig at kommunalreformen er en god og rigtig beslutning, som har skabt en mere robust offentlig sektor, som bedre er i stand til at møde de aktuelle og de kommende års udfordringer.
Det er dermed også positivt, at regeringspartierne også på det her område har skiftet mening.
Evalueringsrapporten peger på en række områder, hvor der fortsat er potentiale til at justere nogle ting, ændre nogle ting, udnytte potentialet til netop at gøre den offentlige sektor mere effektiv til gavn for borgerne, og med lovforslaget her følger vi altså op på to af anbefalingerne fra udvalget.
For det første vedrører lovforslaget et forslag om, at der fremadrettet kun skal udarbejdes én sundhedsaftale i hver region, dvs. 5 sundhedsaftaler i stedet for som i dag de eksisterende 98, herunder at sundhedsaftalerne også skal tage afsæt i konkrete målsætninger, ligesom der skal fastsættes nye obligatoriske indsatsområder.
Vi er enige i intentionerne og noterer os også, at kommunerne får mulighed for at kunne lave supplerende lokale aftaler.
Med ændringen er det jo så også vigtigt, at vi herinde nu har fremadrettet fokus på, at vi får løftet sundhedsaftalerne op så at sige på højeste frem for laveste fællesnævner og dermed får udnyttet det potentiale, der er, til at få styrket kommunernes indsats på sundhedsområdet.
Det er set i lyset af den meget, meget betydningsfulde rolle, som de allerede spiller på sundhedsområdet, men også kommer til at spille fremadrettet, herunder ved at være med til at understøtte den ambition, jeg tror vi alle sammen politisk har til fælles, nemlig ambitionen om at skabe et mere sammenhængende sundhedsvæsen.
Endelig vedrører lovforslaget et forslag om, at regionernes samarbejde med offentlige myndigheder og private virksomheder gennem eksempelvis selskabsdannelse fremadrettet ikke skal kræve en såkaldt forudgående ministergodkendelse.
Vi synes sådan set, at det er fornuftigt nok at lempe reglerne på området.
Hvis ellers min hukommelse er nogenlunde frisk, så mindes jeg, at bestemmelsen i sin tid blev indført som led i kommunalreformen under hensyntagen til, at regionerne jo dengang ikke fik kommunalfuldmagt.
Hvis vi så her i dag kigger tilbage på de par år, som der i hvert fald er gået efter kommunalreformen, tror jeg også, at vi i al stilfærdighed kan konkludere, at disse år ikke har været præget af regionernes opfindsomhed, for så vidt angår ansøgninger til den til enhver tid siddende sundhedsminister om at indgå offentlig-private samarbejder, og jeg ved ikke, hvordan jeg skal formulere det, men altså sige, at ministeren i hvert fald ikke er blevet overbebyrdet med ansøgninger fra regionerne om at kunne etablere samarbejder med private virksomheder gennem selskabsdannelse.
Jeg ved ikke, om der overhovedet er kommet en, men i hvert fald tror jeg ikke, man er blevet overbebyrdet; det var den på pæne måde at sige det på.
Jeg synes derfor også, at vi skal benytte lejligheden i dag til at understøtte ambitionen om, at der er al mulig grund til at tilskynde til, at vi også på sundhedsområdet får et offentlig-privat samarbejde.
Inddragelse af private virksomheder er et vigtigt instrument til netop at få mere sundhed for pengene i den offentlige sektor, ligesom det kan bidrage til at skabe stordriftsfordele, øget specialisering, nytænkning og innovation i opgavevaretagelsen.
På den baggrund kan jeg jo heller ikke lade være med i al stilfærdighed, nu vi behandler det her lovforslag i dag, at undre mig over, at man så samtidig, hvis man bevæger sig ud i den virkelige verden, i hvert fald i nogle af landets regioner, oplever, at de i øjeblikket har så travlt med at afvikle de få eksempler, der er på offentlig-private partnerskaber.
Altså, det er jo ofte sådan, at regeringen ved festlige lejligheder har travlt med at tale stort og pænt om offentlig-private samarbejder, og det er vi rigtig glade for, men det skulle jo også gerne afspejle sig i praksis.
Der er dog heldigvis nogle regioner, som har valgt at lægge sig foran og gå forrest i forhold til at skabe offentlig-private samarbejder, offentlig-private partnerskaber, men der er også andre regioner, som konkret har valgt at sige, og det synes jeg er ekstremt bemærkelsesværdigt, ikke mindst fordi vi jo om godt 14 dage står over for et regionsrådsvalg, at de ønsker at trække sig fra offentlig-private partnerskaber, offentlig-private samarbejder; det er jo bl.a. tilfældet her i Region Hovedstaden.
Det synes jeg er synd og skam.
Jeg ville ønske, at man fra regeringspartiernes side også ville understøtte, at det, der er ambitionen her i Folketingssalen, også bliver efterlevet og udlevet i praksis ude i landets regioner, ude i regionsrådene.
Så vil vi nå langt, så vil det ikke kun være noget til fine taler i Folketinget, men også noget, der gjorde en forskel i den virkelige verden.
Men vi kan støtte de foreslåede ændringer.
Jeg skal samtidig på vegne af De Konservative, der ikke har lejlighed til at være til stede her i salen, ligeledes meddele, at de også kan støtte det foreliggende lovforslag.